Neuvoston päätös, tehty 27 päivänä tammikuuta 1997, luvan antamisesta tietyille jäsenvaltioille soveltaa tiettyihin erityistarkoituksiin käytettyihin kivennäisöljyihin valmisteveron alennuksia tai vapautuksia valmisteverosta direktiivin 92/81/ETY 8 artiklan 4 kohdassa säädetyn menettelyn mukaisesti



Virallinen lehti nro L 029 , 31/01/1997 s. 0055 - 0055



NEUVOSTON PÄÄTÖS, tehty 27 päivänä tammikuuta 1997, luvan antamisesta tietyille jäsenvaltioille soveltaa tiettyihin erityistarkoituksiin käytettyihin kivennäisöljyihin valmisteveron alennuksia tai vapautuksia valmisteverosta direktiivin 92/81/ETY 8 artiklan 4 kohdassa säädetyn menettelyn mukaisesti (97/93/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon kivennäisöljyjen valmisteverojen rakenteiden yhdenmukaistamisesta 19 päivänä lokakuuta 1992 annetun neuvoston direktiivin 92/81/ETY (1) ja erityisesti sen 8 artiklan 4 kohdan, ottaa huomioon komission ehdotuksen sekä katsoo, että neuvosto voi direktiivin 92/81/ETY 8 artiklan 4 kohdan mukaisesti yksimielisesti komission ehdotuksesta antaa jäsenvaltiolle luvan ottaa käyttöön kivennäisöljyjen osalta valmisteveroja koskevia vapautuksia tai alennuksia tiettyihin erityispolitiikkoihin liittyvistä syistä, Ranskan ja Portugalin viranomaiset ovat antaneet komissiolle tiedoksi aikomuksensa jatkaa alennetun valmisteverokannan soveltamista raskaaseen polttoöljyyn, jolla on alhainen rikkipitoisuus. Kreikan ja Espanjan viranomaiset ovat antaneet komissiolle tiedoksi aikomuksensa soveltaa lyijyttömään bensiiniin eri valmisteverokantoja eri ympäristöluokkien mukaan, näistä tiedonannoista on ilmoitettu muille jäsenvaltioille, komissio ja kaikki jäsenvaltiot myöntävät, että nämä vapautukset ja alennukset ovat erityisistä poliittisista syistä perusteltuja eivätkä ne aiheuta kilpailun vääristymistä tai haittaa sisämarkkinoiden toiminnalle, neuvosto tarkastelee tilannetta uudelleen viimeistään 30 päivänä kesäkuuta 1997, ja komissio tarkastelee säännöllisesti alennuksia ja vapautuksia todetakseen, että ne ovat sopusoinnussa sisämarkkinoiden toiminnan tai yhteisön ympäristösuojelupolitiikan kanssa, ON TEHNYT TÄMÄN PÄÄTÖKSEN: 1 artikla Direktiivin 92/81/ETY 8 artiklan 4 kohdan mukaisesti seuraavat jäsenvaltiot saavat 30 päivään kesäkuuta 1997 saakka soveltaa valmisteveron alennuksia seuraaviin tuotteisiin, sanotun kuitenkaan rajoittamatta kivennäisöljyjen valmisteverojen määrien lähentämisestä 19 päivänä lokakuuta 1992 annetussa neuvoston direktiivissä 92/82/ETY (2) säädettyjä velvoitteita: 1. Ranskan tasavalta ja Portugalin tasavalta: - raskaan polttoöljyn valmisteverokannan alentaminen ympäristöystävällisempien polttoaineiden käytön kannustamiseksi. Tämän alennuksen on liityttävä erityisesti rikkipitoisuuteen, ja raskaan polttoöljyn valmisteveron painotetun keskiarvon on noudatettava voimassa olevaa yhteisön lainsäädännössä säädettyä raskaan polttoöljyn valmisteveron vähimmäiskantaa. 2. Helleenien tasavalta ja Espanjan kuningaskunta: - erisuuruisten valmisteverokantojen soveltaminen erilaisten ympäristöluokitusten mukaiseen lyijyttömään bensiiniin. Näiden verokantojen on joka tapauksessa vastattava vähintään yhteisölainsäädännön mukaisia kivennäisöljyjen valmisteverojen vähimmäiskantoja. 2 artikla Tämä päätös on osoitettu Ranskan tasavallalle, Helleenien tasavallalle ja Portugalin tasavallalle sekä Espanjan kuningaskunnalle. Tehty Brysselissä 27 päivänä tammikuuta 1997. Neuvoston puolesta G. ZALM Puheenjohtaja (1) EYVL N:o L 316, 31.10.1992, s. 12, direktiivi sellaisena kuin se on viimeksi muutettuna direktiivillä 94/74/EY (EYVL N:o L 365, 31.12.1994, s. 46). (2) EYVL N:o L 316, 31.10.1992, s. 19, direktiivi sellaisena kuin se on muutettuna direktiivillä 94/74/EY (EYVL N:o L 365, 31.12.1994, s. 46).